**Ruleta rusească**

*Ioan Grigoraș*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Decorul vechi, același joc,

Marionete care sar,

Vreo trei tăciuni se sting în foc;

Am ful de ași, dar cinci pe zar.

Un glonte-nvârt în butoiaș,

De tâmplă, țeava o lipesc,

Îmi pare potul uriaș;

O să dispar? O să trăiesc?

Mereu câștig un singur pol,

Când alții vin, ridică tot;

Rămân în inimă c-un gol

Și caut încă antidot.

Decorul vechi, dar jocul nou -

Am să câștig ori mă retrag;

Un mugur am să fiu, ecou...

Lăsați-mi doar atât: să trag!

Din volumul Ceremonia Iubirii -

Editura Rovimed Publishers Bacău - 2013